b'\n_START_ARTICLE_\nBlue Sun\n_START_PARAGRAPH_\nBlue Sun (Bl\xc3\xa5 Sol p\xc3\xa5 engelsk) var en dansk jazz-rock-fusionsmusik-gruppe, grundlagt i efter\xc3\xa5ret 1969. Bandets sound var meget speciel, inspireret som den var af afrikansk musik, free jazz og amerikansk blues- og rocktradition. _NEWLINE_Blue Suns oprindelige medlemmer var Poul Ehlers (f. 1942) p\xc3\xa5 bas, Jesper Zeuthen Nielsen (f. 1949) p\xc3\xa5 tenorsaxofon, S\xc3\xb8ren Berggren (f. 1948) p\xc3\xa5 altsaxofon og fl\xc3\xb8jte, Jan Kaspersen (f. 1948) p\xc3\xa5 keyboards, Niels Pontoppidan (f. 1948) p\xc3\xa5 guitar, Bo Jacobsen (f. 1945) p\xc3\xa5 trommer og afroamerikaneren Dale Allen Smith (f. 1944) med sang og slagt\xc3\xb8j. _NEWLINE_Den oprindelige gruppe oph\xc3\xb8rte i 1971, men "genopstod" ved flere senere lejligheder og med skiftende bes\xc3\xa6tning. Den var fx med p\xc3\xa5 Roskilde Festivalen i 1974 (med Lone Kellermann som sanger) og blev senere gendannet ogs\xc3\xa5 i en "provinsudgave" i \xc3\x85rhus med bl.a. Bo Jacobsen som en af hovedkr\xc3\xa6fterne. _NEWLINE_Blue Sun spillede opvarmning for Jimi Hendrix i KB Hallen, 3. september 1970. _NEWLINE_Bandet forenede i sin musik, i sin spillem\xc3\xa5de og i sine grundholdninger og selvopfattelse mange af de str\xc3\xb8mninger, der kendetegnede det s\xc3\xa5kaldt alternative milj\xc3\xb8 f\xc3\xb8r, under og efter Thylejren (juli-august 1970). Det er nok grunden til, at der lige siden har sv\xc3\xa6vet en mytologisk, n\xc3\xa6sten halvreligi\xc3\xb8s aura over navnet Blue Sun. Blue Sun er s\xc3\xa5ledes ved siden af Eik Skal\xc3\xb8s Steppeulvene ganske enkelt et af dansk rockhistories mest legendariske orkestre. _NEWLINE_Det er ogs\xc3\xa5 betegnende, at Blue Sun \xe2\x80\x93 i mods\xc3\xa6tning til de fleste andre af de dengang popul\xc3\xa6re orkestre \xe2\x80\x93 aldrig b\xc3\xb8jede sig for eller blev en del af det kommercielle cirkus omkring den nye musik. Fx afslog det at deltage i Newport-festivalen i New York p\xc3\xa5 grund af festivalens kommercielle karakter._NEWLINE_I 2008 udkom en live CD p\xc3\xa5 Karma Records som samlede de bedste numre fra bandets koncerter i 1970.'